钦定古今图书集成/理学汇编/学行典/第203卷 > 梅洪
## 钦定古今图书集成/理学汇编/学行典/第203卷 > 梅洪

按《溧水县志》：“梅洪，少孤，未尝学，所行概有儒者风，而
尤以孝著。洪自奉甚约，母膳必以甘脆进。其妇勿乐
也，洪也辄有后言。洪觉之，一日呼其妇数之曰：‘新妇
无礼于姑，尚何论其他，若亟出，愿从此绝矣’。亲旧力
为解，卒不听。自是洪独与母居二十馀年，不言娶，奉
母唯谨。后其母瞽行必洪负之，且泣曰：‘天乎，安得使
吾母一见孤儿哉’！”无何，目忽一明，人皆异其孝感云。
母九十五而卒，洪悲号若婴慕，复庐墓，终三年丧。县
令闻其贤，屡及门，洪辄避去。令语其邻曰：“孝子薄令
耶？且吾欲成孝子，孝耳，孝子其有意乎？”洪闻之，始与见令，曰：“惜哉，子未学也。子志于孝而勿娶，是不知有
无后忧。不知有无后忧，是使子父母传子而绝矣，奚
其孝？”于是洪大动，令心知其贫，为娶妇内之。无何，生
子矣，而益贫，妇亦勿乐也，数求去，洪叹曰：“吾昔也子
而妇，今也父而母，固命也，复何言。”妇竟去。后数岁，其
子卒，洪亦随卒。邑人怜之，收葬于城北十里许。后有
监司宋某者，题之曰“孝子梅洪之墓”，而人则呼为梅
孝子墓而不名。近黄山人汝金为之《传》，则又谓“洪尝
有邻人兄弟争产者，洪愿分己产以偿所争，争者服
其义而解。洪尝倡新白侯庙，诸富人争饷之，洪日以
半升水糒自随，诸富人不敢复言饷，议者又服其介。
里中儿有目摄其母者，洪惟罪己不已，其人大惭。”洪
之能下人又如此。又闻洪两遣妇，皆处以礼焉。呜呼，
洪果不学，而身备诸善乎哉？然而可以名洪者，则无
如孝矣。